《摸鱼儿 九日登平山和赵子固帅机》
宋代·张矩

望神京、目断烟草，青天长剑频倚。香街十里朱帘月，空想当年华丽。

堪叹处。渺沙霭蒹葭，咿雁声起。平山谩记。怅杨柳春风，晴空栏槛，陈迹总非是。

重阳好，红叶黄华满地。良辰美景如此。青油幕府传芳斝，苒苒露琼花气。

还更喜。看玉阃规恢，笑骋伊吾志。尘清北冀。便向关洛联镳，巍巍冠佩，麟阁画图里。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。